'n Polisiebeampte gaan aangekla word nadat hy op kringtelevisie vasgelê is terwyl hy 'n vrou slaan en skop.
Moses Dlamini, woordvoerder van die onafhanklike polisie-ondersoekdirektoraat (Opod), sê die direkteur van openbare vervolging in die Vrystaat het besluit dat ao. Ernest Maratshane van aanranding aangekla moet word. Maratshane sal op 4 Julie in die Smithfield-landdroshof verskyn op twee aanklagte van aanranding met die doel om ernstig te beseer. Die aanklagte kom nadat kringtelevisiebeeldmateriaal, wat deur die eNCA-televisiekanaal uitgesaai is, wys hoe Maratshane die vrou só hard by 'n vulstasie slaan dat sy op die vloer val. Die aanranding van die vrou is op 5 April net ná 21:00 verfilm by 'n vulstasie in Smithfield. Twee beamptes in uniform is ook op die toneel, en hulle wend 'n flou poging aan om hul kollega te keer, en wend geen poging aan om die vrou in enige stadium te help nie. Die man slaan die vrou weer, jaag haar en skop haar. Terwyl die vrou op die grond lê, trap die man weer op haar kop. Die twee beamptes in uniform laat die man toe om die toneel te verlaat sonder om hom in hegtenis te neem.